
1. melléklet

Budapest Főváros Önkormányzata Közgyűlésének 
…/2013. (… . … .) önkormányzati rendelete

a személytaxival végzett személyszállítási szolgáltatás és a személytaxi-szolgáltatást közvetítő és szervező szolgálat működtetésének feltételeiről, a taxiállomások létesítésének és igénybevételének rendjéről és a személytaxi-szolgáltatás hatósági áráról szóló

31/2013. (IV.18.) Főv. Kgy. rendelet 

eltérő szöveggel történő hatályba lépéséről
Budapest Főváros Közgyűlése a személyszállítási szolgáltatásokról szóló 2012. évi XLI. törvény 12. § (3)-(4) bekezdésében, valamint a 49. § (3) bekezdés b) pontjában, továbbá az árak megállapításáról szóló 1990. évi LXXXVII. törvény 7. § (3) bekezdésében kapott felhatalmazás alapján, és az Alaptörvény 32. cikk (1) bekezdés a) pontjában meghatározott feladatkörében eljárva, a jogalkotásról szóló 2010. évi CXXX. törvény 9. § (2) bekezdésében foglaltakra is figyelemmel a következőket rendeli el:

1. §

A személytaxival végzett személyszállítási szolgáltatás és a személytaxi-szolgáltatást közvetítő és szervező szolgálat működtetésének feltételeiről, a taxiállomások létesítésének és igénybevételének rendjéről és a személytaxi-szolgáltatás hatósági áráról szóló 31/2013. (IV.18.) Főv. Kgy. rendelet (a továbbiakban: Rendelet) 3. §-a a 
„3. § (1) Személytaxival személyszállítási szolgáltatást kizárólag olyan járművel lehet végezni, amelyen - a külön jogszabályban előírt tartalmú tájékoztató feliraton kívül - az e rendelet 1. mellékletében meghatározott módon, formátumban és tartalommal a személytaxi-szolgáltató által alkalmazott árak, valamint a panaszok megtételének lehetőségei is feltüntetésre kerülnek.

(2) A személytaxit fel kell szerelni a kizárólag a „taxi” szót tartalmazó, borostyánsárga alapszínű, szemből és hátulról legalább 410x171 mm felülettel látszó, LED fényforrással megvilágítható berendezéssel (a továbbiakban: szabadjelző), amelyen a „taxi” feliraton kívül más felirat, egyéb jel vagy jelzés nem helyezhető el. A szabadjelző megvilágítása - eltérő színű vészvillogtatást kivéve - a viteldíjjelző készülék „foglalt” állásában nem működtethető, a viteldíjjelző készülék „szabad” állásában pedig a szabadjelzőnek előre fehér, hátra borostyánsárga színnel világítania kell. Amikor a személytaxi nem végez szolgáltatást, a szabadjelzőt le kell takarni, vagy le kell szerelni.

(3) Személytaxin kizárólag a (2) bekezdésben meghatározottak szerinti szabadjelző helyezhető el, kivéve, ha a személytaxi-szolgáltatást közvetítő és szervező szolgálat rendelkezik védjegyoltalom alatt álló szabadjelzővel. Ez utóbbi esetben a védjegyoltalom alatt álló és a közlekedésszervező által előzetesen jóváhagyott szabadjelző is felszerelhető a szolgálattal érvényes szerződésben álló alvállalkozó, tag, munkavállaló személytaxijára, és az ilyen szabadjelzőt a személytaxi-szolgáltató egyebekben a (2) bekezdésben szabályozottak szerint használhatja.

(4) A személytaxi üzemeltetője köteles biztosítani, hogy az általa üzemeltetett jármű külső és belső megjelenése esztétikus és tiszta legyen, továbbá megfeleljen az e rendelet 2. mellékletében meghatározott követelményeknek.

(5) Személytaxi-szolgáltatás kizárólag a gyártási év alapján számított maximum 10 éves gépkocsival végezhető a 10. év december 31. napjáig.

(6) Minden év október 15-től a következő év március 15-ig terjedő időszakban szolgáltatást teljesíteni kizárólag téli típusú gumiabronccsal felszerelt személytaxival lehet.

(7) Személytaxi-szolgáltatás 2013. szeptember 1-jétől kezdődően legalább 55 kW teljesítményű és EURO 4 környezetvédelmi besorolású, 2018. év január 1-jétől kezdődően pedig legalább 55 kW teljesítményű és EURO 5 környezetvédelmi besorolású személygépkocsival folytatható. A gyárilag hibrid személygépkocsik esetén az összes hajtómotor teljesítményt együttesen szükséges figyelembe venni.

(8) Személytaxi-szolgáltatás kizárólag olyan személygépkocsival folytatható, amelynek a tengelytávja minimum 2550 mm, továbbá öt személy szállítása esetén a csomagtartó mérete minimum 430 liter. A gyárilag elektromos és hibrid autók esetén a csomagtartó mérete minimum 300 liter.

(9) Személytaxi-szolgáltatás március 15. és október 15. között kizárólag működőképes légkondicionáló berendezéssel rendelkező járművel folytatható.

(10) Személytaxiban dohányozni tilos, és erről a figyelemfelhívást a járműben ki kell helyezni.

(11) A személytaxit bankkártyás fizetésre alkalmas terminállal fel kell szerelni és azt működőképes állapotban kell tartani. Az utas igényének megfelelően a bankkártyás díjfizetési igényt teljesíteni kell, és valamennyi bankkártyával elektronikus módon történő fizetést plusz díj felszámítása nélkül el kell fogadni.

(12) A jogszabályi előírásoknak megfelelő reklám kizárólag a személytaxi hátsó lökhárítóján, a 2. mellékletben szereplő módon helyezhető el.

(13) Személytaxi-szolgáltatást végezni csak valamennyi vonatkozó jogszabály együttes megtartása mellett lehetséges. Nem végezhet személytaxi-szolgáltatást a vállalkozás, vagy az a személytaxija, amelyre vonatkozóan a tevékenység végzésére irányadó jogszabályok valamely rendelkezését nem, vagy csak részben teljesíti.

(14) A személytaxi üzemeltetője a tevékenységi engedély megszerzése előtt köteles a személyszállítási szolgáltatásokról szóló törvény szerinti előzetes igazolás kiadásához szükséges, e rendelet 11. §-ában meghatározott iratokat benyújtani a közlekedésszervezőnek.

(15) Ha a vállalkozás több járművel végzett személyszállítási szolgáltatáshoz kér igazolást, az igazolás kiadásának feltételeit minden járműre külön-külön kell megvizsgálni.

(16) Az előzetes igazolást a közlekedésszervező az e rendelet 11. § szerinti taxiállomás-használati hozzájárulással egyidejűleg adja ki.”

szöveg helyett a

„3. § (1) Személytaxival személyszállítási szolgáltatást kizárólag olyan járművel lehet végezni, amelyen - a külön jogszabályban előírt tartalmú tájékoztató feliraton kívül - az e rendelet 1. mellékletében meghatározott módon, formátumban és tartalommal a személytaxi-szolgáltató által alkalmazott árak, valamint a panaszok megtételének lehetőségei is feltüntetésre kerülnek.

(2) A személytaxit fel kell szerelni a kizárólag a „taxi” szót tartalmazó, borostyánsárga alapszínű, szemből és hátulról legalább 410x171 mm felülettel látszó, oldalról legalább 5 mm széles, LED fényforrással megvilágítható berendezéssel (a továbbiakban: szabadjelző), amelyen a „taxi” feliraton kívül más felirat, egyéb jel vagy jelzés nem helyezhető el. 

(3) Személytaxin kizárólag a (2) bekezdésben meghatározottak szerinti szabadjelző helyezhető el, kivéve, ha a személytaxi-szolgáltatást közvetítő és szervező szolgálat rendelkezik védjegyoltalom alatt álló szabadjelzővel. Ez utóbbi esetben a védjegyoltalom alatt álló és a közlekedésszervező által előzetesen jóváhagyott szabadjelző is felszerelhető a szolgálattal érvényes szerződésben álló alvállalkozó, tag, munkavállaló személytaxijára, és az ilyen szabadjelzőt a személytaxi-szolgáltató egyebekben a (2) bekezdésben szabályozottak szerint használhatja.

(4) A (2) vagy (3) bekezdésben meghatározott szabadjelző megvilágítása - eltérő színű vészvillogtatást kivéve - a viteldíjjelző készülék „foglalt” állásában nem működtethető, a viteldíjjelző készülék „szabad” állásában pedig a szabadjelzőnek előre fehér vagy borostyánsárga, hátra borostyánsárga színnel világítania kell. Amikor a személytaxi nem végez szolgáltatást, a szabadjelzőt le kell takarni, vagy le kell szerelni. A szabadjelző csak abban az esetben világíthat, ha a személytaxi bárki által utcai leintéssel, vagy taxiállomáson igénybe vehető. A szabadjelző megvilágításának olyan kivitelűnek kell lennie, hogy az jó látási viszonyok között, éjszakai és nappali fényviszonyoknál is, minimum 100 méterről látható legyen.  

(5) A személytaxi üzemeltetője köteles biztosítani, hogy az általa üzemeltetett jármű külső és belső megjelenése esztétikus és tiszta legyen, továbbá megfeleljen az e rendelet 2. mellékletében meghatározott követelményeknek.

(6) Személytaxi-szolgáltatás kizárólag a gyártási év alapján számított maximum 10 éves gépkocsival végezhető a 10. év december 31. napjáig.

(7) Minden év október 15-től a következő év március 15-ig terjedő időszakban szolgáltatást teljesíteni kizárólag téli típusú gumiabronccsal felszerelt személytaxival lehet.

(8) Személytaxi-szolgáltatás legalább 55 kW teljesítményű és EURO 4 környezetvédelmi besorolású személygépkocsival folytatható. A gyárilag hibrid személygépkocsik esetén az összes hajtómotor teljesítményt együttesen szükséges figyelembe venni.

(9) Személytaxi-szolgáltatás kizárólag olyan személygépkocsival folytatható, amelynek a tengelytávja minimum 2550 mm, továbbá öt személy szállítása esetén a csomagtartó mérete 



a) kombi felépítményű személygépkocsi esetén minimum 390 liter,


b) nem kombi felépítményű személygépkocsi esetén minimum 430 liter,


c) gyárilag elektromos és hibrid autók esetén minimum 300 liter.

(10) Személytaxi-szolgáltatás március 15. és október 15. között kizárólag működőképes légkondicionáló berendezéssel rendelkező járművel folytatható.

(11) Személytaxiban dohányozni tilos, és erről a figyelemfelhívást a járműben ki kell helyezni.

(12) A személytaxit legalább két különböző típusú bankkártya elfogadására alkalmas terminállal fel kell szerelni és azt működőképes állapotban kell tartani. Az utas igényének megfelelően a bankkártyás díjfizetési igényt teljesíteni kell, és valamennyi bankkártyával elektronikus módon történő fizetést plusz díj felszámítása nélkül el kell fogadni.

(13) A jogszabályi előírásoknak megfelelő reklám kizárólag a személytaxi hátsó lökhárítóján, a 2. mellékletben szereplő módon helyezhető el.

(14) Személytaxi-szolgáltatást végezni csak valamennyi vonatkozó jogszabály együttes megtartása mellett lehetséges. Nem végezhet személytaxi-szolgáltatást a vállalkozás, vagy az a személytaxija, amelyre vonatkozóan a tevékenység végzésére irányadó jogszabályok valamely rendelkezését nem, vagy csak részben teljesíti.

(15) A személytaxi üzemeltetője a tevékenységi engedély megszerzése előtt köteles a személyszállítási szolgáltatásokról szóló törvény szerinti előzetes igazolás kiadásához szükséges, e rendelet 11. §-ában meghatározott iratokat benyújtani a közlekedésszervezőnek.

(16) Ha a vállalkozás több járművel végzett személyszállítási szolgáltatáshoz kér igazolást, az igazolás kiadásának feltételeit minden járműre külön-külön kell megvizsgálni.

(17) Az előzetes igazolást a közlekedésszervező az e rendelet 11. § szerinti taxiállomás-használati hozzájárulással egyidejűleg adja ki.”
szöveggel lép hatályba.

2.§

A Rendelet 15.§-a a
„15. § (1) A Budapest főváros közigazgatási területére kiadott tevékenységi engedéllyel rendelkező személytaxikkal végzett taxi-szolgáltatás díjait a viteldíjmérő készülék (a továbbiakban: taxaméter) a következő elemekből képezi:

a) alapdíj: a szolgáltatás igénybevételének megkezdésekor felszámítható díj;

b) távolsággal arányos egységdíj: a taxaméter által a megtett út alapján felszámítható díj (mértékegysége: forint/kilométer);

c) idővel arányos egységdíj: a szolgáltatás közben a taxaméter által az eltelt idővel arányosan felszámítható díj (mértékegysége: forint/perc).

(2) A fizetendő viteldíjat a taxaméter az alapdíjból, a távolsággal arányos díjból és az idővel arányos díjból - a határsebesség figyelembevétele mellett - képezi. A határsebesség az a sebességérték, amelynél nagyobb sebességgel haladó személytaxi taxamétere a távolsággal arányos díjnövekményt, e sebességérték alatt pedig az idővel arányos díj növekedését rögzíti.

(3) Az idővel arányos egységdíj 15 km/óra határsebesség érték alatt alkalmazható.


(4) A taxi-szolgáltatás viteldíjának képzése során kizárólag az (1) bekezdésben meghatározott díjtételek kerülhetnek felszámításra. Telefonon történő megrendelés esetén a kiállásért nem taxaméterrel meghatározott díj nem számítható fel.”

szöveg helyett a

„15. § (1) A Budapest főváros közigazgatási területére kiadott tevékenységi engedéllyel rendelkező személytaxikkal végzett taxi-szolgáltatás díjait a viteldíjmérő készülék (a továbbiakban: taxaméter) az első tarifahelyen, a következő elemekből képezi:

a) alapdíj: a szolgáltatás igénybevételének megkezdésekor felszámítható díj;

b) távolsággal arányos egységdíj: a taxaméter által a megtett út alapján felszámítható díj (mértékegysége: forint/kilométer);

c) idővel arányos egységdíj: a szolgáltatás közben a taxaméter által az eltelt idővel arányosan felszámítható díj (mértékegysége: forint/perc).

(2) A fizetendő viteldíjat a taxaméter az alapdíjból, a távolsággal arányos díjból és az idővel arányos díjból – a határsebesség figyelembevétele mellett – képezi. A határsebesség az a sebességérték, amelynél nagyobb sebességgel haladó személytaxi taxamétere a távolsággal arányos díjnövekményt, e sebességérték alatt pedig az idővel arányos díj növekedését rögzíti.

(3) Az idővel arányos egységdíj 15 km/óra határsebesség érték alatt alkalmazható.


(4) A taxi-szolgáltatás viteldíjának képzése során kizárólag az (1) bekezdésben meghatározott díjtételek kerülhetnek felszámításra. 


(5) Fizetendő viteldíjként kizárólag a taxaméter által e rendelet szabályai szerint képzett összeg állapítható meg. A fizetendő viteldíj képzése – a (6) bekezdésben foglaltak kivételével – az utas személytaxiba történő beszállását követően a taxaméter elindításával kezdődik meg és az utas által kért végcélra való megérkezéskor a taxaméter leállításával fejeződik be.

(6) Előrendelés vagy rendelés esetén, a fizetendő viteldíj képzése az utas és a szolgálat által előzetesen meghatározott időpontban kezdődik meg, ha a személytaxi az előzetesen meghatározott időpontban az előrendelés vagy rendelés címén tartózkodik.”

szöveggel lép hatályba.

3.§

A Rendelet „Záró és átmeneti rendelkezések” című fejezetének 18. §-a a

„Záró és átmeneti rendelkezések
18. § (1) Ez a rendelet 2013. szeptember 1-jén lép hatályba. A jelen rendelet 3. § (7) és (8) bekezdéseiben foglalt rendelkezéseket - kivéve a 2018. január 1-jétől alkalmazandó műszaki feltételeket - a rendelet kihirdetése napján érvényes taxiállomás-használati hozzájárulással rendelkező személygépkocsikra csak 2015. július 1-jétől kell alkalmazni.

(2) Az e rendelet I. fejezetében (2-5. §) foglaltaknak való megfelelést a rendelet hatálybalépésekor kiadott taxiállomás-használati engedéllyel rendelkező taxivállalkozások esetén a taxivállalkozás első ízben a rendelet hatálybalépését követő taxiállomás-használati hozzájárulás iránti kérelem benyújtásával egyidejűleg köteles igazolni.

(3) A Fővárosi Önkormányzat Szervezeti és Működési Szabályzatáról szóló 11/2013. (III. 18.) Főv. Kgy. rendelet 10. melléklet (A Közgyűlés által önkormányzati rendeletben a főpolgármesterre átruházott hatáskörök jegyzéke) „4. Közúti közlekedés” cím 4.6. pontja helyébe az alábbi rendelkezés lép:

„4.6. Előzetesen jóváhagyja a speciális taxiállomás üzemeltetési feladatainak ellátására kötendő megállapodást.

31/2013. (IV. 18.) Főv. Kgy. r. 10. § (6) c)”

(4) Hatályát veszti

a) a személytaxi-szolgáltatás díjának legmagasabb hatósági árként való megállapításáról és annak alkalmazási feltételeiről szóló 31/1998. (VII. 16.) Főv. Kgy. rendelet,

b) a Budapest főváros közterületein a taxiállomások létesítéséről, használatának és üzemeltetésének rendjéről szóló 39/2011. (VII. 7.) Főv. Kgy. rendelet.”

szöveg helyett a
„IV. fejezet
Záró és átmeneti rendelkezések
18. § (1) Ez a rendelet – a (2) bekezdésben foglaltak kivételével – 2013. szeptember 1-jén lép hatályba.

(2) A 20. § (1) bekezdés 2018. január 1-jén lép hatályba.
19. § (1) A 3. § (6) bekezdésében foglalt rendelkezéseket a rendelet 2013. április 18-ai kihirdetésének napján érvényes fővárosi taxiállomás-használati hozzájárulással rendelkező személygépkocsik tekintetében az alábbi eltérésekkel kell alkalmazni:

a) 2013. szeptember 1. és 2014. január 15. között nem kell alkalmazni, 
b) 2014. január 16. és 2015. június 30. között a személytaxi-szolgáltatás a gyártási év alapján számított maximum 15 éves személygépkocsival is végezhető. 2015. július 1-től a személytaxi-szolgáltatás a rendelet 2013. április 18-ai kihirdetésének napján érvényes fővárosi taxiállomás-használati hozzájárulással rendelkező személygépkocsik esetében is kizárólag a gyártási év alapján számított maximum 10 éves személygépkocsival végezhető.
(2) A 3. § (8) és (9) bekezdésben foglalt rendelkezéseket a rendelet 2013. április 18-ai kihirdetésének napján érvényes fővárosi taxiállomás-használati hozzájárulással rendelkező személygépkocsik tekintetében csak 2015. július 1-től kell alkalmazni.

(3) Az e rendelet I. fejezetében (2-5. §) foglaltaknak való megfelelést a rendelet 2013. április 18-ai kihirdetésének napján érvényes fővárosi taxiállomás-használati engedéllyel rendelkező taxivállalkozás első ízben a rendelet hatálybalépését követő taxiállomás-használati hozzájárulás iránti kérelmének benyújtásával egyidejűleg köteles igazolni.

20. § (1) A 3. § (8) bekezdése helyébe az alábbi rendelkezés lép:

„(8) Személytaxi-szolgáltatás legalább 55 kW teljesítményű és EURO 5 környezetvédelmi besorolású személygépkocsival folytatható. A gyárilag hibrid személygépkocsik esetén az összes hajtómotor teljesítményt együttesen szükséges figyelembe venni.”
(2) A Fővárosi Önkormányzat Szervezeti és Működési Szabályzatáról szóló 11/2013. (III. 18.) Főv. Kgy. rendelet 10. melléklet (A Közgyűlés által önkormányzati rendeletben a főpolgármesterre átruházott hatáskörök jegyzéke) „4. Közúti közlekedés” cím 4.6. pontja helyébe az alábbi rendelkezés lép:

„4.6. Előzetesen jóváhagyja a speciális taxiállomás üzemeltetési feladatainak ellátására kötendő megállapodást.

31/2013. (IV. 18.) Főv. Kgy. r. 10. § (6) c)”

(3) Hatályát veszti

a) a személytaxi-szolgáltatás díjának legmagasabb hatósági árként való megállapításáról és annak alkalmazási feltételeiről szóló 31/1998. (VII. 16.) Főv. Kgy. rendelet,

b) a Budapest főváros közterületein a taxiállomások létesítéséről, használatának és üzemeltetésének rendjéről szóló 39/2011. (VII. 7.) Főv. Kgy. rendelet.”

szöveggel lép hatályba.
4. §

A Rendelet 1. mellékletének 1. pontja a

„1. A Budapest közigazgatási területére kiadott taxiengedéllyel rendelkező személytaxi műszerfalán és a jobb és bal hátsó ablakán e rendeletben rögzített hatósági árként meghatározott konkrét tarifát jól látható módon a közlekedésszervező egységes tarifatájékoztató táblázatával kell feltüntetni. A személytaxin 200x200 mm-es méretben elhelyezendő belülről olvashatóan a közlekedésszervező egységes tarifatáblázata a jármű jobb és bal hátsó ablakán átlátszó fólia-fehér betű, műszerfalán nem átlátszó fólia-fekete betű kivitelben.”

szöveg helyett a

„1. A Budapest közigazgatási területére kiadott taxiengedéllyel rendelkező személytaxi műszerfalán és a jobb és bal hátsó ablakán e rendeletben rögzített hatósági árként meghatározott konkrét tarifát jól látható módon a közlekedésszervező egységes tarifatájékoztató táblázatával kell feltüntetni. A személytaxin 200x200 mm-es méretben elhelyezendő belülről olvashatóan a közlekedésszervező egységes tarifatáblázata a jármű jobb és bal hátsó ablakán átlátszó fólia-fekete betű, műszerfalán nem átlátszó fólia-fekete betű kivitelben.”

szöveggel lép hatályba.
5. §

A Rendelet 1. mellékletének 5. pontja a
„5. A közzétett információkat - a díjak kivételével - minimum 3 mm magas félkövér betűkkel kiemelten kell feltüntetni. A személytaxi jobb oldali hátsó ajtaján 500x200 mm-es méretben el kell helyezni e rendelet 16. §-ában rögzített hatósági árként meghatározott tarifát magyar és angol nyelvű értelmezéssel, átlátszó fólián alkalmazott fekete kövér betűkkel.”

szöveg helyett a
„5. A közzétett információkat – a díjak kivételével – minimum 3 mm magas félkövér betűkkel kiemelten kell feltüntetni. A személytaxi jobboldali hátsó ajtaján 500x300 mm-es méretben el kell helyezni e rendelet 16. §-ban rögzített hatósági árként meghatározott tarifát magyar és angol nyelvű értelmezéssel átlátszó fólián alkalmazott fekete kövér betűkkel.”

szöveggel lép hatályba.
6. § 

A Rendelet 1. mellékletének 6. pontja a 

„6. A bal első ajtón alkalmazni szükséges a közlekedésszervező által kiadandó „Minősített budapesti taxi” feliratú matricát 250x80 mm-es felületen átlátszó fólia kivitelben, fekete félkövér betűkkel.”

szöveg helyett a

„6. A bal első ajtón alkalmazni szükséges a közlekedésszervező által kiadandó „Minősített budapesti taxi” feliratú matricát 350x80 mm-es felületen átlátszó fólia kivitelben, fekete félkövér betűkkel.”

szöveggel lép hatályba.

7. §
A Rendelet 2. mellékletének („A személytaxi külső megjelenésére vonatkozó követelmények”) jelenlegi szövege az e rendelet 1. melléklete szerinti szöveggel lép hatályba. 

8. §
Ez a rendelet 2013. augusztus 15-én lép hatályba és 2013. szeptember 2-án hatályát veszti.
	Sárádi Kálmánné dr.
	Tarlós István

	főjegyző
	főpolgármester


INDOKOLÁS

Általános indokolás

A Fővárosi Közgyűlés 2013. április 9-ei rendkívüli ülésén megalkotta a személytaxival végzett személyszállítási szolgáltatás és a személytaxi-szolgáltatást közvetítő és szervező szolgálat működtetésének feltételeiről, a taxiállomások létesítésének és igénybevételének rendjéről és a személytaxi-szolgáltatás hatósági áráról  szóló 31/2013. (IV. 18.) Főv. Kgy. rendeletet (a továbbiakban: Rendelet).

A Rendelet elfogadását és 2013. április 18-ai kihirdetését követően  a taxis szakmai képviselőkkel folytatott további egyeztetések eredményeként a kihirdetett Rendelet eltérő szöveggel történő hatályba léptetése vált szükségessé. 
A jogalkotásról szóló 2010. évi CXXX. törvény 17. § előírásainak megfelelően jelen tervezethez elkészült a hatásvizsgálat, illetve a 19. § (2) bekezdésében előírtaknak megfelelően megtörtént a lakosság közvetlen tájékoztatása a www.budapest.hu honlapon keresztül annak érdekében, hogy az érintettek tudomást szerezzenek a készülő rendelet tervezetéről.
Részletes indokolás

Az 1. §-hoz

A Rendelet 3. § (2) bekezdésének eltérő szöveggel történő hatályba léptetése azért szükséges, hogy a szabadjelző lehetséges szélességének mérete is meghatározásra kerüljön. A Rendelet 3. § (2) bekezdése kiegészítésre kerül egy új rendelkezéssel annak érdekében, hogy előrendelésre vagy rendelésre közlekedő, vagy közvetített utasra váró személytaxi szabadjelzője is egyértelmű és valós információt adjon a leendő utasoknak arra vonatkozóan, hogy a személytaxi szabad, vagy nem szabad állapotú. 

A Rendelet 3. §-a kiegészítésre kerül egy új, a szabadjelzők megvilágítására vonatkozó előírásokat tartalmazó (4) bekezdéssel annak érdekében, hogy a szabadjelző világítása mind éjszaka, mind nappal, távolról is jól látható jelzést adjon arról, hogy a személytaxi szabad, vagy nem szabad állapotú.
Az új (4) bekezdés beiktatásával egyidejűleg az ezt követő eddigi bekezdések is értelemszerűen átszámozódnak. 

A Rendelet 3. § (8) bekezdésének eltérő szöveggel történő hatályba léptetésére az általános hatályba léptető rendelkezéssel megegyező dátum törlése miatt kerül sor.

A Rendelet 3. § (9) bekezdésében külön a) illetve b) pontban kerül meghatározásra a kombi illetve a nem kombi felépítményű személygékocsik estén elvárt minimum csomagtartó méret. A kombi felépítményű személygépkocsiknál az eltérő nagyságú csomagtartó méret meghatározását az indokolja, hogy esetükben a csomagtér mérete nem egzakt módon van meghatározva, hanem két számmal, amely közül az egyik (alacsonyabb érték) figyelembevétele szükséges, amely az azonos gyártmányú limuzinokhoz viszonyítva azonos típuson belül és alacsonyabb értékkel bír, mert az űrtartalom az oldalablakok alsó széléig van számolva.

A Rendelet 3. § (12) bekezdésének eltérő szöveggel történő hatályba léptetése azért szükséges, mert a gyakorlatban nem megoldható a személytaxi olyan terminállal történő felszerelése, ami valamennyi típusú bankkártya elfogadására alkalmas.

A 2. §-hoz
A Rendelet 15. § (1) bekezdésének eltérő szöveggel történő hatályba léptetése azért szükséges, hogy a Budapest főváros közigazgatási területén alkalmazandó viteldíjak programozása a taxaméterben egységesen az első helyen történjen. 
A Rendelet 15. §-a kiegészül egy új (5) és (6) bekezdéssel abból a célból, hogy a viteldíj képzésének kezdése és befejezése egyértelműen szabályozott legyen. E szerint a viteldíjat képző taxaméter indítására az utas személytaxiba történő beszállását követően (a személytaxi-szolgáltatás megkezdésekor), míg a taxaméter leállítására az utas által kért végcélra való megérkezéskor (a személytaxi-szolgáltatás befejezésekor) kerülhet sor, kivéve az előrendelés vagy rendelés esetét, amikor a fizetendő viteldíj képzése az utas és a szolgálat által előzetesen meghatározott időpontban kezdődik, ha a személytaxi az előzetesen meghatározott időpontban, az előrendelés vagy rendelés címén tartózkodik. A rendelkezések bevezetését az indokolja, hogy a taxisnak ne legyen lehetősége arra, hogy a személytaxi-szolgáltatással összefüggésben a taxaméterrel képzett viteldíjon felül további, a Rendeletben nem szereplő egyéb díjat számítson fel.

A 3. §-hoz
A Rendelet 18. §-ának eltérő szöveggel történő hatályba léptetését a hatályba léptető rendelkezések egyértelműsítése, valamint az új – a személytaxi-szolgáltatást végző gépjárművek életkorára, valamint a kW teljesítményre, környezetvédelmi besorolásra és csomagtartó méretre vonatkozó – átmeneti és hatályba léptető rendelkezések bevezetése indokolja.
A 4-6. §-hoz
A Rendelet 1. mellékletét érintő technikai jellegű pontosításokat tartalmaz.

A 7. §-hoz
A Rendelet 2. mellékletének eltérő szöveggel történő hatályba léptetését a melléklet szerkezeti felépítésében, továbbá egyes tartalmi elemeiben szükségessé vált változtatás indokolja.

A 8. §-hoz

E rendelet hatályba léptetéséről és a deregulációról rendelkezik.

1. melléklet a …./2013. (….) Főv. Kgy. rendelethez
„2. melléklet a 31/2013. (IV.18.) Főv. Kgy. rendelethez
A személytaxi külső megjelenésére vonatkozó követelmények

1. Felhasznált színek: 

Sárga: RAL 1023 Traffic Yellow vagy ezzel megegyező szín.
Fekete: RAL 9017 Traffic Black vagy ezzel megegyező szín.
2.
Az autó alapszíne:

Sárga: RAL 1023 Traffic Yellow vagy ezzel megegyező szín.
3. Felhasznált betűkészlet: 

Magyar szövegnél: Frutiger Next Lt / Bold (kövér).
Angol szövegnél: Frutiger Next Lt / Medium Italic (dőlt félkövér).
4. Taxi pepita sáv:

Az ablakok alatt a két ajtó szélességében átlátszó fólián fekete-átlátszó (víztiszta) négyzetekből álló sáv fut végig. Látványa a járműre felragasztva fekete-sárga (alapszínnel megegyező kódú).

A sáv mérete:

minimum:  1 négyzet - 40x40 mm; 2 sor négyzet: 80 mm magas.
optimális:  1 négyzet - 50x50 mm; 2 sor négyzet: 100 mm magas.
maximum: 1 négyzet - 60x60 mm; 2 sor négyzet: 120 mm magas.

[image: image1]
5. Megjelenítendő elemek színei: 

A kötelező információs elemek kocsi karosszériáján fekete, az ablakokon fehér színnel jelennek meg. A belső térben legalább 70%-os kontraszt különbségnek kell lennie a szöveg és a háttér között.

6. Kötelező elemek: 

a. Jobb első ajtó

· Taxi engedélyszáma (350x40 mm-es felületen): Átlátszó matricán fekete Frutiger Next Lt 40 mm magas félkövér betűvel.

[image: image2]
b. Jobb hátsó ajtó
· Egységes kilométerdíj (500x300 mm-es felületen): Átlátszó matricán fekete Frutiger Next Lt.

c. Jobb hátsó ajtó ablaka

·  „Egységes kilométerdíj + dohányozni tilos piktogram (200x200 mm-es felületen): Átlátszó matricán fekete Frutiger Next Lt.

[image: image4]”
· Használható bankkártyák (100x200 mm-es felületen, a hátsó kisméretű ablakon): Átlátszó matricán

[image: image5]
d. Bal első ajtó

· „Minősített budapesti taxi / Licensed Budapest taxi” feliratú matrica (350x80 mm-es felületen) átlátszó fólia kivitelben fekete félkövér betűkkel.


[image: image6]
e. Bal hátsó ajtó

· Nem helyezhető el semmi.
f. Bal hátsó ajtó ablaka

· Egységes kilométerdíj + dohányozni tilos piktogram (200x200 mm-es felületen): Átlátszó matricán fekete Frutiger Next Lt.

[image: image7]
g. Kocsi eleje
· Nem helyezhető el semmi.
h. Kocsi hátulja
· Nem helyezhető el semmi.
i. Kocsi oldala

· Pepita taxi sáv az ablak alatt, az ajtók elejétől a végéig (A és C oszlop között). 

7. Opcionális elemek

a. Jobb első ajtó

· a taxi engedélyszáma alatt a személytaxi szolgáltatást szervező és közvetítő szolgálat levédett logója (250x250 mm-es felületen) és telefonszáma (250x80 mm-es felületen): Átlátszó matricán, fehér háttér nélkül (ha kiegészítő szöveg szükséges az fekete Frutiger Next Lt).
b. Jobb hátsó ajtó

· Kötelező elemeken túl nem helyezhető el semmi.
c. Jobb hátsó ajtó ablaka

· Kötelező elemeken túl elhelyezhető a taxaméterbe programozott viteldíjakról szóló díjtáblázat.
d. Bal első ajtó

· a „Minősített budapesti taxi / Licensed Budapest taxi” feliratú matrica alatt a személytaxi szolgáltatást szervező és közvetítő szolgálat közlekedésszervező által jóváhagyott levédett logója (250x250 mm-es felületen) és telefonszáma (250x80 mm-es felületen): Átlátszó matricán (ha kiegészítő szöveg szükséges az fekete Frutiger Next Lt).
e. Bal hátsó ajtó

· Kötelező elemeken túl nem helyezhető el semmi.
f. Bal hátsó ajtó ablaka

· Kötelező elemeken túl nem helyezhető el semmi.
g. Kocsi orra

· Kötelező elemeken túl nem helyezhető el semmi.
h. Kocsi hátulja
· Hátsó lökhárító: Előzetes közlekedésszervezői jóváhagyás mellett opcionálisan felhasználható reklámfelület, melynek mérete:

Szélesség: a hátsó kerék nyomtávjának fele, középre rendezve.

Magasság: a lökhárítón nem nyúlhat túl.
Példa:

Hátsó tengelytáv: 1520 mm.
Engedélyezett szélesség: 1520/2 = 760 mm - középre rendezve.
8. Egységes taxi szabadjelző: 

A szabadjelző előlről és hátulról látható befogadó mérete: 410x171mm, oldalirányból nézett szélessége legalább 5mm.. 

Hátulsó oldala borostyán sárga alapon fekete mezőben borostyán sárga színű betűvel tartalmazza a „TAXI” kiírást, elülső oldala fehér alapon fekete mezőben fehér színű betűvel tartalmazza a „TAXI” kiírást. 

A felirat színe: Hátra borostyán sárga, előre fehér.
Betűkészlet: Frutiger Next Lt / Hátra borostyán sárga, előre fehér. 
A keretben található sárga szín: Borostyán sárga.
A sárga keretben található mező színe: fekete.
Előre fehér, vagy borostyán sárga, hátra borostyán sárga színnel világít.

9. A melléklet szerinti előírásokat az alábbi ábra szemlélteti:

